Úradný vestník L 045 , 15/02/2002 S. 0056 - 0057



Rozhodnutie Komisie z 13. februára 2002, ktorým sa mení a dopĺňa rozhodnutie 2001/218/ES, ktorým sa od členských štátov vyžaduje prijatie dočasných opatrení proti šíreniu Bursaphelenchus xylophilus (Steiner et Buhrer) Nickle et al. (háďatko ihličnatých drevín) v súvislosti s oblasťami v Portugalsku, okrem tých, v ktorých nie je známy výskyt tohto organizmu (oznámené pod číslom dokumentu C(2002) 472) (2002/124/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do spoločenstva a proti ich rozšíreniu v rámci spoločenstva [1], naposledy zmenenú a doplnenú smernicou Komisie 2001/33/ES [2], a najmä na jej článok 16 (3), keďže: (1) Ak ktorýkoľvek členský štát usúdi, že existuje bezprostredné nebezpečenstvo zavlečenia Bursaphelenchus xylophilus (Steiner et Buhrer) Nickle et al. (háďatko ihličnatých drevín) z iného členského štátu na jeho územie, môže dočasne prijať akékoľvek dodatočné opatrenia potrebné na ochranu pred týmto nebezpečenstvom. (2) Portugalsko oznámilo 25. júna 1999 ostatným členským štátom a Komisii, že niektoré vzorky borovíc pôvodom z jeho územia boli označené za napadnuté háďatkom ihličnatých drevín. Komisia v dôsledku tejto skutočnosti povolila členským štátom dočasne prijať dodatočné opatrenia proti šíreniu háďatka ihličnatých drevín v súvislosti s oblasťami v Portugalsku, okrem tých, v ktorých nie je známy jeho výskyt. Toto v súčasnosti uplatniteľné povolenie je ustanovené v rozhodnutí 2001/218/ES [3]. (3) Po ďalšom posúdení Potravinovým a veterinárnym úradom v októbri 2001 a dodatočných informáciách dodaných Portugalskom sa javí, že v dôsledku uplatňovania programu eradikácie je šírenie háďatka ihličnatých drevín na vymedzenom území stále obmedzené. Počas skúmania oblasti, v ktorej bol predtým známy výskyt háďatka ihličnatých drevín, však boli napriek tomu objavené stromy s príznakmi napadnutia týmto organizmom. (4) Pri úradných prieskumoch dreva, samostatnej kôry a rastlín druhov Abies Mill., Cedrus Trew, Larix Mill., Picea A. Dietr., Pinus L., Pseudotsuga Carr. a Tsuga Carr. pôvodom z príslušného členského štátu, ktoré vykonali ostatné členské štáty v roku 2001, nebol v prípade žiadnej odobratej a zanalyzovanej vzorky zistený výskyt háďatka ihličnatých drevín. (5) Preto je potrebné, aby Portugalsko pokračovalo v prijímaní špecifických opatrení zameraných na kontrolu šírenia háďatka ihličnatých drevín s cieľom jeho vyhubenia. Taktiež môže byť potrebné, aby ostatné členské štáty naďalej prijímali ďalšie opatrenia na svoju ochranu. (6) Keďže neexistujú žiadne nové informácie, na základe ktorých by tieto opatrenia mali byť zrevidované, rozhodnutie 2001/218/ES by malo byť predĺžené na ďalšie obmedzené obdobie a zodpovedajúco zmenené a doplnené. (7) Účinok mimoriadnych opatrení sa bude posudzovať nepretržite počas rokov 2002 a 2003, a to najmä na základe informácií, ktoré bude poskytovať Portugalsko a ostatné členské štáty. Ak bude očividné, že mimoriadne opatrenia uvedené v tomto rozhodnutí nepostačujú na kontrolu šírenia háďatka ihličnatých drevín alebo že sa nedodržujú, mali by sa navrhnúť prísnejšie alebo alternatívne opatrenia. (8) Opatrenia stanovené v tomto nariadení sú v súlade so stanoviskom Stáleho výboru pre zdravie rastlín, PRIJALA TOTO ROZHODNUTIE: Článok 1 Rozhodnutie 2001/218/ES sa mení a dopĺňa nasledovne: 1. v prvom odseku článku 2 sa výraz "28. február 2002" nahrádza výrazom "28. február 2003"; 2. v druhom odseku článku 4 sa výraz "15. november 2001" nahrádza výrazom "15. november 2002"; 3. v článku 6 sa výraz "15. december 2001" nahrádza výrazom "15. december 2002". Článok 2 Toto rozhodnutie je adresované členským štátom. V Bruseli 13. februára 2002 Za Komisiu David Byrne člen Komisie [1] Ú. v. ES L 169, 10.7.2000, s. 1. [2] Ú. v. ES L 127, 9.5.2001, s. 42. [3] Ú. v. ES L 81, 21.3.2001, s. 34. --------------------------------------------------